《滟滪堆》
清代·许印芳

三足立千尺，一身通万窍。沃焦海坚强，底柱河竦峭。

鼎镇龙伏毒，城鏖水敛暴。流分折合劲，行曲平直躁。

狂澜江心抵，浮航峡口导。篙嵌撑审固，舵准捩执要。

乘波趁奔腾，捎濆避攻剽。冬喜鲸牙拔，夏怵虎尾蹈。

奖功归神明，惩罪示形貌。大濒牛马危，小受龟鳖吊。

庾公祷或灵，苏子赋惟妙。飞仙挟游敖，磐石坐垂钓。

作者简介：许印芳，字麟篆，石屏人。同治庚午举人，官永善教谕。有《五塘诗草》。